ยกธงขาว
โดย...แบงกลิ้ง
18 พ.ย. 2558

โดย...แบงกลิ้ง
หลังจากที่ สมคิด จาตุศรีพิทักษ์ รองนายกรัฐมนตรี หัวหน้าทีมเศรษฐกิจ เดินสายพูดเรียกความเชื่อมั่นเศรษฐกิจ แต่ก็พยายามกระตุ้นให้ อภิศักดิ์ ตันติวรวงศ์ รมว.คลัง คู่ใจ ที่เป็นคนพูดแสนน้อย ให้ช่วยพูดมากขึ้น จะได้เรียกความเชื่อมั่นจากภาคธุรกิจอีกแรง
แต่ผ่านมาร่วมสองเดือน สมคิด ก็เริ่มรับทราบกับการพูดน้อยของ รมว.คลัง จนได้ฉายาว่า รัฐมนตรีถามได้คำถามเดียว และคำตอบที่ได้ นอกจากจะสั้นแล้ว ยังแผ่วเบาอีกต่างหาก
ใช่แต่นักข่าวจะถอดใจ รองนายกฯ สมคิด ก็ยอมแพ้ เพราะรู้แล้วว่าเข็นครกขึ้นภูเขา หรือแม้แต่เข็นเศรษฐกิจให้ฟื้น น่าจะง่ายกว่าการให้ รมว.คลังพูด
ว่าแล้วหันไปสั่งให้ สมชัย สัจจพงษ์ ปลัดคลัง ให้มาช่วยให้ข้อมูลทางเศรษฐกิจแทน 
ช่วงนี้ถ้าเห็นปลัดคลังออกมาพูดให้ข่าวมากขึ้น ก็ให้รับทราบว่าไม่ได้คิดจะล้ำหน้า รมว.คลัง แต่อย่างใด